У Сен Жермену двор изгнаног краља Џејмса II две године је инсистирао код Француза да је Енглеска зрела за повратак и устоличење краља Џејмса. У ту сврху припремљено је 20.000 војника око Шербура, а француска флота се концентрисала у нормандијским и бретонским лукама. Енглеска се подсетила 1588. и чувене шпанске армаде, па је припремљена одбрана у случају инвазије. Уследила је поморска битка за контролу канала. Енглеска флота од 99 бродова под командом адмирала Расела и Рукеа поразила је француску флоту од 44 брода. У бици код Барфлера и Ла Хога од 29. маја до 4. јуна 1692. уништено је 12 француских бродова. Та битка не само да је окончала снове о инвазији, него је и осакатила француску атлантску флоту.